
Глава първа
ОБЩИ РАЗПОРЕДБИ

Чл. 1. С тази Наредба се определя редът и условията за:
· установяване на жилищни нужди;
· настаняване в общински жилища под наем;
· настаняване във ведомствени жилища;
· настаняване в резервни жилища;
· продажба на общински жилища;
· определяне наемните цени на общински жилища;
Чл. 2. (1) По своето предназначение общинските жилища са:
1. За настаняване под наем на граждани с установени жилищни нужди;
2. За продажба, замяна и обезщетяване  на  бивши собственици, чиито имоти са отчуждени за общински нужди;
3. Ведомствени;
4. Резервни.
(2) С решение на Общинския съвет, по  предложение  на  Кмета, се определят групите жилища по ал.1, които могат да се  променят, съобразно потребностите на общината.
Чл.3. (1) Установяват се следните норми за жилищно задоволяване:
1. На едно лице - една стая;
2. На двучленно и тричленно семейство - две стаи;
3. На четири и повече членно семейство – три стаи.
(2) Липсата на по-голямо от  тристайно  жилище  не  е  основание за предоставяне на повече от едно жилище на едно семейство.
(3) При определяне на нормите за жилищно настаняване се  взема предвид и детето, което ще се роди.
(4) По изключение може да се определи допълнителна жилищна площ, когато член от семейството страда  от  болест,  която налага изолация, съгласно списъка на болестите, утвърден от министъра на здравеопазването или се нуждае от помощта на друго лице;
(5) В едно жилище се настанява едно семейство. По изключение в едно жилище могат да се настанят две или повече семейства с тяхно писмено съгласие.
(6) Преди издаване на настанителната заповед, гражданите подават нова декларация за обстоятелствата по чл.  4,  ал.  2,  като настъпилите промени се вземат  предвид  при  настаняването.

Глава втора
УСТАНОВЯВАНЕ НА ЖИЛИЩНА НУЖДА И НАСТАНЯВАНЕ ПОД НАЕМ

Чл. 4. (1) В жилища за отдаване под наем се настаняват:
 1. лица с жилищни нужди, установени по реда на наредбата;
 2. наематели на общински жилища, които се засягат от ново строителство, надстрояване или пристрояване, основен ремонт или реконструкция;
 3. лица, жилищата на които са възстановени на бившите им собственици по реда на чл. 7 от Закона за възстановяване на собствеността върху одържавени недвижими имоти.
(2) Право да кандидатстват за установяване на жилищна нужда и настаняване под наем в общинско жилище имат граждани и техните семейства, които отговарят едновременно на следните условия:

1. Не притежава жилище, вила или идеални части от такива имоти на територията на страната, които отговарят или превишават нормите за жилищно задоволяване, определени с чл.3 от тази Наредба.
2. Не притежават урегулирани поземлени имоти, определени за жилищно или вилно строителство в района на гр. Сливница и с. Алдомировци, както и в населените места от I и ІІ функционален тип, парцели в курортните зони и комплекси и вилните зони към тях и земи до 10 км от бреговата ивица.
3. Не са прехвърляли имоти по т.1 и т.2 на други лица, с изключение на прекратяване на съсобственост или дарение в полза на държавата, общината или организация с идеална цел;
4. Не притежават имущество в налични парични средства по влогове, акции, дивиденти, моторни превозни средства, земеделски земи, жилищни, вилни имоти, извън тези по т.1 и 2, фабрики, работилници, магазини, складове за търговска и стопанска дейност, по-голяма от 85 % от цената на необходимото жилище, съгласно данъчна оценка;
5. Имат постоянен адрес в населените места от общината повече от 3 години;
6. Не са се самонастанявали в общински жилища или наемното правоотношение за такива жилища не е прекратявано поради недобросъвестно изпълнение на задълженията по наемния договор и стопанисването на общинския имот.
(2) Обстоятелствата по чл. 4, ал. 2, т. 1 - 4 се установяват с декларация на гражданите, удостоверения за данъчна оценка на посоченото в  декларацията  имущество  по  т.  4  (ако  има такова), както и  документи  от  съответните институции, а по т. 5  и 6 - от комисията по чл. 8.
(3) Гражданите, подали заявление за ползване на права по Закона за уреждане правата на гражданите с многогодишни спестовни влогове и не отговарящи на изискванията на чл. 4, ал. 2 следва да бъдат картотекирани в пета група.
Чл. 5. (1 )Стойността на притежаваното имущество по чл.4, ал.2, т.4 се определя, както следва:
1. За моторни превозни средства, селскостопански машини и други - по
застрахователната им стойност;
2. За земеделски земи - по данъчна оценка;
3. За жилищни и вилни имоти - по данъчна оценка;
4. За дялово участие в търговски дружества - в размер на 50 на сто от цената на придобиването;
5. За фабрики и други обекти с производствено предназначение и за прилежащите към тях терени и съоръжения - по оценки, извършени от лицензирани оценители, съгласно Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство.
6. За акции, котирани на фондовата борса - по пазарната им
цена;
(2) Оценките на притежаваното недвижимо имущество по ал.1 т. 3 се извършват от съответните служби на общинската администрация по местонахождение на имота, за което гражданите заплащат цена за услугата по реда на Наредба за oпределянето и администрирането на местните такси и цени на услуги на територията на община Сливница.
(3) В притежаваното имущество се включват и наличните парични средства, включително и тези по жилищно-спестовни влогове и дивидентите.
Чл. 6. (1) Лицата и семействата, които отговарят на условията по
чл. 4, се подреждат в зависимост от степента на жилищната им нужда в групи, както следва:
1. граждани, които следва да освободят заеманите от тях жилища и помещения, собствеността върху които  се възстановява по Закона за възстановяване собствеността върху одържавени недвижими имоти и по други закони за възстановяване на собствеността;
2. незаемащи жилищна площ и ползващи  не  по-малко  от година жилища, нежилищни помещения, като бараки, изби, непригодни тавански помещения и др.;
3. живеещи в жилищни помещения, негодни за обитаване, вредни в санитарно-хигиенно отношение или застрашени от самосрутване, освидетелствани по установения за това ред;
4. семейства, живеещи въз основа на свободно договаряне;
5. заемащи недостатъчна жилищна площ по нормите, установени в чл.3 .
(2) Заемането на  помещенията  по  ал.  1,  т.  2  и  3  е  основание за еднократно установяване и степенуване на жилищната нужда на обитателите. Повторното им обитаване от други наематели не поражда права за ново определяне на жилищната нужда.
(3) При подреждане на лицата и семействата в една и съща група се дава предимство на:
1. семейства с две и повече деца;
2. самотни родители на непълнолетни деца;
3. млади семейства;
4. семейства, в които един от членовете е с призната над
71% намалена трудоспособност;
5. семейства или лица, които са живели по-дълго време при тежки жилищни условия.
6. средният доход на член от семейството за последните 6 месеца е под минималната работна заплата за страната .
Чл. 7. (1) В общината се води картотека на гражданите с установена жилищна нужда, които отговарят на условията по чл.  4.
(2) Картотекирането се извършва въз основа на искане - декларация по образец, утвърден от кмета на общината, в които се посочват:
1. броят, трите имена, възрастта и продължителността на адресната регистрация в гр. Сливница на членовете на семейството; жилищните условия, при които живее семейството към  момента на  представяне  на  искането;  вписват  се  данни  за вида (жилищни, нежилищни), размера и собствеността на обитаваните помещения;
2. данни за обстоятелствата по чл. 4, ал. 2, т. 1 - 4;
3. общ доход на членовете на семейството за последните 6 месеца, формиран от заплати и пенсии, както и допълнителни доходи от хонорари, търговска и стопанска дейност, отдаване на собствен сграден фонд под наем, земеделски земи под аренда и др.;
4. данни за предишни вписвания в картотеката.
Чл. 8. (1) Кметът на общината назначава комисия за картотекиране на нуждаещите се граждани в състав от 7 членове, включително 3 общински съветници, определени с решение на Общинския съвет.
(2) Комисията по ал. 1 разглежда в едномесечен срок подадените молби и декларации, взема решение за включване или невключване на гражданите в картотеката  и  определя степента на жилищната нужда на отделните семейства (лицата) по групи и подгрупи, съгласно чл. 6.
(3) Решението на комисията се съобщава и оспорва по реда на Административно - процесуалния кодекс.
Чл. 9. Гражданинът остава картотекиран като нуждаещ се от жилище и когато учи в друго населено място или извън страната или работи в друго населено място като командирован.
Чл. 10. (1) Гражданите, картотекирани по реда на тази глава, са длъжни ежегодно до 31 декември и в четиринадесетдневен срок при промяна на обстоятелствата по чл.  4,  ал.  2  и  на  данните  по чл.  7,  ал.  2  да  представят  отново декларация по смисъла  на чл. 4, ал. 3 от тази Наредба.
(2) Гражданите, които започват индивидуално или групово жилищно строителство, или са включени в жилищностроителни кооперации, уведомяват писмено общината в едномесечен срок от издаването на разрешението за строеж.
Чл. 11. (1) Изваждат се от картотеката гражданите :
1. придобили имоти по чл. 4, ал. 2, т. 1 и 2;
2. включени в строителството по чл. 10, ал. 2;
3. настанени в жилище, което отговаря на нормите за жилищно задоволяване по чл. 3.
4. не са подали декларации, съгласно изискванията на чл.10, ал.1;
5. при отказ в случаите по чл.14, ал.6.
(2) Гражданите, посочили неверни данни или непосочили в декларациите обстоятелствата, свързани с условията по чл. 4, ал. 2, чл. 6, чл. 7, и чл. 10, ал. 2, носят отговорност по чл. 313 от Наказателния кодекс, същите се изваждат от картотеката и губят правото си бъдат картотекирани отново.
(3) Изваждането от картотеката се извършва с решение на комисията по чл. 8. Решението се съобщава и се  обжалва  по реда Административно-процесуалния кодекс. Същото се съхранява в съответното звено на общинската администрация.
(4) Гражданите, извадени от картотеката по ал.1, т.4 и т.5, губят право да бъдат картотекирани отново за срок от 5 години.
Чл. 12. Документите, подадени от гражданите  при  кандидатстване за настаняване под наем в общинско жилище, се съхраняват в общинска администрация, както следва:
1. На включените в картотеката – до отпадане на основанието за картотекиране;
2. На невключените в картотеката – 3 години;
3. Извадените	от	картотеката	–	5	години	от	датата	на изваждането.
Чл. 13. (1)  Поредността  по  групи  и  подгрупи  на   картотекираните граждани се актуализира всяка година, съобразно подадените декларации по чл. 10, ал. 1.
(2) Въз основа на определената към 31 декември на предходната година поредност по групи и подгрупи, броят и видът на  жилищата, които ще се  разпределят  през  годината, комисията  по чл. 8 изготвя проект  на  годишен  списък  на  гражданите,  които ще бъдат настанени под наем.
(3) Проекто-списъкът по ал. 2 се обявява до 31 януари на определеното за целта място в общината. В 14-дневен срок от обявяването гражданите  могат  да  правят  възражения  и  искания по списъка до Кмета на общината.
(4) Постъпилите възражения и искания се разглеждат в едномесечен срок от Кмета на общината. Утвърденият от него списък може да се обжалва, съгласно Административно- процесуалния кодекс.
Чл. 14. (1) Жилищата за настаняване на гражданите, включени в списъка по чл. 13, ал. 2, се определят по нормите за жилищно задоволяване, установени в чл. 3.
(2) Настаняването на гражданите от списъците по чл. 13, ал.
4 продължава и след приключване на календарната година до утвърждаването на нови списъци за следващата година.
(3) Гражданите, включени в списъците от предходната година и ненастанени в жилища,  се  включват  в  началото  на  списъка през текущата  година,  при  спазване  на  установената поредност, освен ако има промяна на условията по чл. 4, ал. 2 на групите по чл. 6 и на данните по чл. 7, ал. 2.
(4) Настаняването се извършва със заповед на Кмета на общината. В заповедта се посочват вида и местонахождението на жилището, трите имена и ЕГН за настаненото лице, броят на членовете на семейството му и срока за настаняване, като  същият не може да бъде по- дълъг от 3 години.
(5) Въз основа на настанителната заповед се сключва писмен договор за наем, в който се определят: реда за предаване и приемане на имота; правата и задълженията на наемателя и наемодателя; наемната цена; срокът; еднократна гаранционна вноска в размер на тримесечен наем, служеща за обезпечаване  на задължения и/или вреди причинени от наемателя  върху  наетия обект и трети лица, отговорността при неизпълнение; поддържането (текущи и основни ремонти) и други условия по наемното правоотношение. При подписване на договора за отдаване под наем, може да се сключва споразумение, определящо начина на заплащане от страна на наемателя, на задълженията за консумативни разноски (ако има такива), останали от предишните наематели на жилището.
(6) При отказ от :
1. Получаване на настанителна заповед – същата се отменя;
2. Сключване на договор – настанителната заповед се отменя;
3. Фактическо настаняване в жилището - настанителната заповед се отменя, а при сключен договор, същия се прекратява без предизвестие.
(7) Наемателят  е  длъжен  в  седемдневен  срок  от сключване на писмения договор за наем да открие на свое име партиди за ползваното от него общинско жилище или  да  преименува  на свое име съществуващите партиди, към В и К и Електроснабдяване .
Чл. 15. (1) Гражданите, настанени под наем в общинско жилище, са длъжни ежегодно до 31 декември и в четиринадесетдневен срок при промяна на обстоятелствата по чл. 4, ал. 2 и на данните по чл. 7, ал. 2 да представят отново декларация по смисъла на чл. 4, ал. 3 от тази Наредба.
(2) На наемателите на общински жилища, които не са представили декларации по предходната алинея, на  основание чл. 16, ал. 1, т. 10, се прекратяват наемните правоотношения, възникнали  със  сключване  на  писмен  договор  за   отдаване под наем и освобождават жилището.
(3) При изменение на данните и условията по чл. 7, ал. 2, водещо до промяна на жилищните нужди, определени с нормите по чл. 3, наемателите при възможност се пренастаняват в други жилища.
Чл. 16. (1) Наемните правоотношения се прекратяват при:
1. Неплащане на наемната цена или на консумативните разноски, свързани с ползването на жилището, за повече от 3 месеца;
2. Изтичане срока за настаняване;
3. Отпадане на условията за настаняване на наемателя в общинско жилище;
4. Неполагане грижата на добър стопанин при ползване на жилището;
5. Необитаване на общинското жилище за повече от 6 месеца;
6. Използване на жилището не по предназначение;
7. Системно нарушаване на добрите нрави;
8. Системно нарушаване на обществения ред;
9. Незаплащане на такса “Битови отпадъци” за предходната година;
10. Неизпълнение на задължението за подаване на декларацията по чл. 15, ал. 1;
11. Прекратяване на трудовите или служебните правоотношения на настанените във ведомствено жилище лица;
12. Извършване на ново строителство, надстрояване или пристрояване, основен ремонт или реконструкция, когато се засягат обитавани помещения; при премахване на жилището или продажбата на търг на основание чл. 35, ал. 1 от ЗОС;
13. Смърт на наемателя;
14. Подадена писмена молба от страна на наемателя;
15. Ако наемателят преотдаде жилището на други лица;
16. Продажба на жилището на наемателя, който го обитава;
17. Посочване на неверни данни или непосочване в декларацията, на обстоятелства, свързани с обстоятелствата по чл. 4, ал. 2 и данните по чл. 7, ал. 2;
18. Неизпълнение на задълженията по чл. 14, ал. 7.
(2) Наемното правоотношение се прекратява със заповед на Кмета. В заповедта се посочват  основанието  за  прекратяване  на наемното правоотношение и срокът за освобождаване на жилището, който не може да бъде по-дълъг от един месец.
(3) При прекратяване на наемното правоотношение, на основание на чл. 16, ал. 1, т. 12, към заповедта по ал. 2 се прилага настанителна заповед за друго общинско жилище, ако  наемателят отговаря на условията за настаняване.
(4) При изтичане на срока за настаняване, наемното правоотношение може да бъде продължено, ако наемателят отговаря на условията за настаняване под наем в общинско жилище.
(5) Заповедта по ал. 2 може да се оспорва пред Административен съд по реда на АПК. Жалбата не спира изпълнението на заповедта, освен ако съдът разпореди друго.

Глава трета
ОБЩИНСКИ ВЕДОМСТВЕНИ ЖИЛИЩА

Чл.17. (1) В общинските ведомствени жилища се настаняват временно, до прекратяване на трудовите или служебни правоотношения, щатни служители в общинската администрация и служители в звена на общинска бюджетна издръжка, които не притежават жилище или вила на територията на община .
(2) Общински ведомствени жилища могат да бъдат предоставяни под наем, след решение на Общинския съвет и на:
1. утвърдени специалисти, работещи на  територията  на Община Сливница, които не притежават жилище или вила на територията на общината;
2. културни и други институции, действащи на територията на Община Сливница, второстепенни разпоредители с бюджетни кредити.”
Чл.18 (1) Cъс заповед на Кмета на общината се назначава комисия по настаняване на лицата по чл. 17 във ведомствени жилища.
(2) Комисията по ал. 1 разглежда молбите за настаняване и  прави мотивирано предложение до кмета за настаняване, след преценка на обстоятелствата.
(3) Настаняването се извършва със заповед на Кмета на общината,  в  която  се определят:  вида  и  местонахождението  на жилището, основанието  за  настаняване,  трите имена и ЕГН на настаненото лице, броя на членовете на семейството, срока за настаняване. Въз основа на заповедта се сключва договор за наем.
Чл.19. Наемните правоотношения  се  прекратяват  с прекратяване на трудовите или служебни правоотношения на наемателя, както и при условия и реда на чл.  16  от  тази  наредба.
Чл.20. Общинските ведомствени жилища не могат да бъдат продавани, освен в случаите на чл.48, ал.2 от ЗОС.

Глава четвърта РЕЗЕРВНИ ЖИЛИЩА

Чл.21.(1) В резервните жилища се настаняват за срок не по-дълъг от две години, граждани по чл.  45,  ал.1,  т.  1  и  т.  2  от  ЗОС,  ако отговарят на условията за настаняване  под  наем  в  общински жилища.
(2) Лицата по ал. 1 подават  молба  за  настаняване,  придружена от декларация за семейно, имотно и материално състояние до Кмета на общината.
(3) Молбите се разглеждат на заседание на комисията по чл. 8,
която извършва и оглед
на място, ползва констатациите на специализирани органи и в срок от 24 часа след събиране на всички необходими данни, изготвя предложение до Кмета на общината за настаняване на нуждаещите се в конкретно жилище. Подготвя се и проект за настанителна заповед, който се представя на Кмета на общината.
(4) Настаняването се извършва със заповед на Кмета на общината,  в  която  се определят:  вида  и  местонахождението  на жилището, основанието  за  настаняване, трите имена и ЕГН  на настаненото лице, броят на членовете на семейството, срокът за настаняване. Въз основа на заповедта се сключва договор за наем.

Глава пета

ОБЩИНСКИ ЖИЛИЩА ЗА ПРОДАЖБА, ЗАМЯНА И ОБЕЗЩЕТЯВАНЕ НА БИВШИ СОБСТВЕНИЦИ, ЧИИТО ИМОТИ СА ОТЧУЖДЕНИ ЗА ОБЩИНСКИ НУЖДИ

Чл.22. (1) Общинският съвет, по предложение на Кмета на общината, приема списък с жилищата за продажба, замяна и обезщетяване на  бивши  собственици,  чиито  имоти  са отчуждени за общински нужди.
(2) Продажбата на общински жилища  се  извършва,  при условията и реда на тази наредба на:
1. Правоимащи по ЗУПГМЖСВ;
2. Наематели, настанени в тях по административен ред;
3. Лица, чиито жилища се предвижда да бъдат отчуждени  по  реда на глава трета от ЗОС;
4. Други лица (физически или юридически).
Чл.23. На правоимащи по ЗУПГМЖСВ се продават свободни общински жилища,  които  са  включени  в  списъка  по  чл.23,  ал.1, при условия и ред по ЗУПГМЖСВ и ПП ЗУПГМЖСВ.
Чл. 24. (1) Оценката за продажба на жилищата се изготвя от независим лицензиран оценител. Редът и условията за възлагане извършването на оценката се определя от Кмета на Община Сливница.
(2) Продажбата се извършва със заповед на Кмета на  общината, след решение на Общинския съвет, в което се определят продажната цена, реда и условията на заплащане на жилището.
(3) Ако в посочения в заповедта по ал. 2 срок за плащане, купувачът не плати дължимите суми, се счита, че той се  е  отказал от закупуване и преписката се прекратява със заповед на Кмета на общината, с която се отменя и заповедта по ал.2.

(4) След като купувачът извърши плащането на цената и на дължимите данъци, такси и режийни разноски в срока, посочен в заповедта по ал.2, специализираното звено на общинска администрация  изготвя  проект  за  договор  за  продажба,  същият се подписва от Кмета на общината и от купувача.
(5) Договорът за продажба се вписва  от  купувача  в  службата  по	вписванията	по местонахождение на имота, след което два екземпляра	от		вписания	договор	се		предоставят		в специализираното			звено	на		общинска		администрация	за отписване на имота от актовите книги за общинска собственост.
	Чл. 25. (1) Наемател на общинско жилище, включено в списъка по чл.23, ал. 1, който е настанен в него по административен ред, може  да го закупи, ако отговаря едновременно на следните условия:
1. Да е български гражданин;
2. Да	отговаря	на	условията	за	настаняване	под	наем	в общинско жилище по тази наредба;
3. Да не дължи суми от неизплатени наеми или консумативни разноски;
4. Да е наемател на общинско жилище, на основание на настанителна заповед, не  по-малко  от  5  години  без  прекъсване. Когато жилището е в крайно лошо състояние и се нуждае от основен и неотложен ремонт, наемателят може да го закупи и без да отговаря на условието по предходното изречение, след изрично решение на Общински съвет;
5. Да обитава общинско жилище, предназначено за продажба, включено в списъка по чл. 24, ал. 1 ;
6. Да е подал писмено искане за закупуване на жилището до Кмета на общината, придружено от първата и последната настанителни заповеди и нотариално заверена декларация (по образец) за имотно, семейно и материално състояние.
7. Общинско жилище, в което като наематели са настанени семействата на низходящи и възходящи, или братя и сестри,  може да бъде продадено едновременно на наемателите в съсобственост в идеални части, съобразно постигнатото от тях съгласие, представено пред общинска администрация в писмена форма, с нотариална заверка на подписите.
(2) Специализираното звено в Общинска администрация проучва дали са налице обстоятелствата по ал. 1.
(3) Оценката и продажбата на жилищата се извършва по реда на чл. 24 от тази наредба.
Чл.26. (1) Продажбата на жилища на лица по чл. 23, ал. 1, т. 3 се извършва от Кмета на
общината, след решение на Общински съвет.
(2) Оценката и продажбата на жилищата се извършва по реда на чл.24 от тази наредба.
Чл.27. (1) Продажбата на жилища на други лица / физически и юридически/ се извършва от Кмета на общината, след  решение на Общински съвет, на търг,  по  реда,  предвиден  в  Наредбата по чл. 8 ал. 2 от ЗОС.
(2) Началната тръжна цена се формира по реда, предвиден в Наредбата по чл. 8 ал. 2
от ЗОС и се определя от Общински съвет.
Чл.28. (1) Замяна на общински жилища с жилищни или нежилищни имоти - собственост на държавата, на физически или юридически лица се извършва по реда на чл. 40 от ЗОС.
(2) Замяната на общински жилища с нежилищни имоти  се допуска, само ако има свободни общински жилища за настаняване, в които няма нуждаещи се граждани, отговарящи на условията на чл. 43 и 45 от ЗОС.
Чл.29 (1) Общински жилища, които са къщи или етажи от къщи с прилежащи терени, не могат да се продават, освен на търг, по реда предвиден в Наредбата по чл. 8 ал. 2 от ЗОС, след Решение на Общинския съвет.
(2) Началната тръжна цена се формира по реда, предвиден в Наредбата по чл. 8 ал. 2
от ЗОС и се определя от Общинския съвет.


Глава шеста
ОПРЕДЕЛЯНЕ НА НАЕМНИ ЦЕНИ НА ОБЩИНСКИ ЖИЛИЩА

Чл.31 Наемната цена  за  1  кв.м.  полезна  площ  e 0,80 лв. за  кв.м и	се коригира ежегодно с индекса на инфлацията или по решение на Общинския съвет за съответната календарна година. Чл. 32 Наемната цена за 1 кв.м. складови помещения /мази, тавани/ е в размер на 35 % от формираната базисна цена за 1 кв. м. полезна площ.
Чл.33 Наемателите заплащат наем и за общите части от  сградите, в размер на определената по реда на чл.31 наемна  цена за 1 кв.м.
Чл.34 Месечният наем за площта, ползвана общо от двама или повече наематели /като
кухни, санитарни възли и др.подобни/ се разпределят помежду им пропорционално на броя на членовете на семейството.
Чл.35. Наемната цена се  изменя  с  Решение  на  Общински  съвет по предложение на Кмета на Община Сливница.
Чл.37 (1) При изчисляване на наемната цена се взема предвид:
1. За самотни пенсионери – месечният наем се намалява с 30%;
2. На двама пенсионери–месечният наем се намалява с 20%;
3. Когато член от семейството е с над 90% намалена трудоспособност с придружител - месечният наем се намалява с 40%;
(2) При наличие  на  повече  от  едно  от  условията,  предвидени в ал.1, се прилага по благоприятното за наемателя процентно намаление.
(3) На лицата по чл. 17 и чл. 22, ал. 1 от тази наредба - месечният наем се увеличава с 50%.

ДОПЪЛНИТЕЛНИ РАЗПОРЕДБИ

§1. “Семейство” по смисъл на тази наредба, са съпрузите и ненавършилите пълнолетие деца, ако не са встъпили в брак.
§ 2. "Млади семейства" по смисъла на глава втора, са семействата, в които съпрузите не са навършили 35 години към датата на решението на комисията по чл. 8, ал. 1 на тази  наредба.
§ 3. "Самотни родители на непълнолетни деца" по смисъла на глава втора, са родители, които поради вдовство, развод или несключване на брак се грижат сами за отглеждане на непълнолетните си деца.
§ 4. “Консумативни разноски” по смисъла на глава втора, са ел. енергия, вода, телефон, такса битови отпадъци и други такива, свързани с обитаването на жилището.
§ 5. “Полезната площ” по смисъла на тази наредба, представлява сумарната площ на всички помещения в жилището, мерена по вътрешните зидарски очертания на стените и цялата площ на балкони , лоджии , веранди и тераси. В полезната площ не се включва площта, заета от ограждащите и разпределителните стени на жилището и площта на складовите помещения.
§ 6. “Жилище” по смисъла на тази наредба е група от функционално и пространствено обединени помещения и отворени, покрити и открити пространства, за задоволяване на жилищни нужди.
§ 7. Жилищните сгради по своята конструкция, съгласно чл.
105	от	Правилника	за приложение на Закона за държавна собственост са :
1. паянтови сгради;
2. полумасивни сгради;
3. масивни сгради:
а) сгради от готови сглобяеми етернитови и други плоскости
(бунгала) ;
б) с дървен гредоред на подовите конструкции;
в) с железен гредоред, стоманени греди или ферми на подовите конструкции ;
г) с  частични  стоманобетонни  елементи:  стоманобетонни  полета (части), единични стоманобетонни колони и греди, пояси, щурцове и др.;
д) сгради с носещи стени и изцяло монолитни или сглобяеми стоманобетонни подови конструкции без противоземетръсни шайби и колони;
4. сгради, строени по системите едропанелен и пълзящ кофраж ;
5. сгради, строени по системите с монолитни или сглобяеми скелети и  рамкови  стоманобетонни  конструкции, пакетоповдигани плочи, скелетно-безгредови конструкции и едроплощен кофраж (всички разновидности), с противоземетръсни шайби и колони .
§ 8. Когато под жилището има гаражи, магазини, работилници или складови помещения, разположени над нивото на прилежащия терен на  2,40  м.  и  повече,  то  се  приема,  че  е  на втория  етаж.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 9. Тази  Наредба  се  издава  на  основание  чл.45а  от ЗАКОНА ЗА ОБЩИНСКА СОБСТВЕНОСТ.
§ 10. Изпълнението на Наредбата се възлага на Кмета на Община Сливница.

